Source: http://www.agroturizmusslovakia.sk/elearning/Clanok/907
Timestamp: 2019-12-10 09:52:26+00:00
Document Index: 6008793

Matched Legal Cases: ['§16', '§19', '§ 3', '§ 19', '§ 19', '§ 3', '§ 19', '§ 34', '§ 11', '§ 16', '§ 4', '§ 19', '§ 151']

Ing. Gabriela Matečná Jan 11 2015 E-learning/Pôdohospodárstvo
Slovenský pozemkový fond ( ďalej len ” SPF ” alebo ” fond ” ) je právnická osoba, ktorá koná vo verejnom záujme. Je to neštátna a nezisková organizácia zriadená Zákonom č. 330/1991 Zb. o pozemkových úpravách, usporiadaní pozemkového vlastníctva, obvodných pozemkových úradoch, pozemkovom fonde a pozemkových spoločenstvách v znení neskorších predpisov. Činnosť fondu riadi generálny riaditeľ, pričom právne akty predmetom, ktorých je odplatný, alebo bezodplatný prevod, alebo prenájom nehnuteľností v správe fondu podpisujú generálny riaditeľ a námestník generálneho riaditeľa spoločne.
Činnosť a hospodárenie pozemkového fondu kontroluje 11-členná rada, ktorá okrem ostatných činností prerokúva uvedené právne akty a predkladá k nim štatutárom fondu odporúčajúce, alebo neodporúčajúce stanovisko.
Hlavné úlohy SPF
spravuje poľnohospodárske a niektoré lesné nehnuteľnosti vo vlastníctve štátu a nakladá s pozemkami nezistených vlastníkov,
prevádza do vlastníctva oprávnených osôb náhradné nehnuteľnosti z vlastníctva štátu, ak im nemožno vydať pôvodné nehnuteľnosti,
prevádza do vlastníctva fyzických a právnických osôb alebo do správy právnických osôb pozemky vo vlastníctve štátu, ktoré sú rozhodnutím orgánu štátnej správy určené na výstavbu a ťažbu, alebo aj na iné účely v súlade s príslušnými právnymi predpismi,
prenajíma spravované nehnuteľnosti vo vlastníctve štátu a obdobne nakladá s pozemkami nezistených vlastníkov do uplatnenia a preukázania vlastníckych práv k nim,
v záujme usporiadania pozemkového vlastníctva a utvárania vhodných majetkových pomerov pre hospodárenie na pôde môže nadobúdať pozemky do vlastníctva štátu a predávať alebo zamieňať pozemky vo vlastníctve štátu za pozemky iných vlastníkov,
je účastníkom konania o pozemkových úpravách a konaniach o ROEP,
zabezpečuje usporiadanie pozemkového vlastníctva v rámci registrov a projektov pozemkových úprav.
Ing. Gabriela Matečná, generálna riaditeľka SPF, worshop EZAT, Pieštany 2014
Pozemky v správe a nakladaní SPF :
Pozemkom v správe fondu je pozemok vo vlastníctve Slovenskej republiky, ktorý spravuje fond.
Pozemkom v nakladaní fondu je pozemok nezisteného vlastníka, s ktorým je fond oprávnený vo vlastnom mene nakladať podľa §16 ods. 1 písm. b), c) a §19 ods. 3, 4 a 5 zákona č. 180/1995 Z. z..
Fond je povinný pri prevodoch pozemkov prihliadať prednostne na potrebu ich prevodu na uspokojenie reštitučných nárokov oprávnených osôb podľa osobitného predpisu, podľa § 3 ods. 4 nariadenia vlády a § 19 ods. 2 zákona č. 180/1995 Z.z.
K 31.12.2012 je na listoch vlastníctva evidovaných v správe fondu (SR-SPF) celkom 212 725 ha pozemkov a v nakladaní fondu (NV-SPF) celkom 492 719 ha pozemkov .
Fond môže
predať pozemky kúpnou zmluvou postupom podľa § 19 ods. 1 zákona č. 180/1995 Z.z. (pozemky vo vlastníctve štátu) a § 3 ods. 1 nariadenia vlády č.238/2010 Z.z.,
odplatne previesť vlastníctvo k pozemkom v nakladaní fondu zmluvou o prevode vlastníctva podľa § 19 ods. 3 zákona č. 180/1995 Z.z. na účely (Zmena: 115/2014 Z.z.)
- na ktoré možno pozemok vyvlastniť (napr. chodníky, ČOV, komunikácie),
- na základe rozhodnutia o zriadení priemyselného parku,
- usporiadania vlastníctva k zastavaným pozemkom v areáli hospodárskeho
- usporiadania vlastníctva k zastavaným pozemkom, ktoré slúžia ozbrojeným silám Slovenskej republiky,
- usporiadanie vlastníctva k pozemkom zastavaným stavbami vybudovanými vo verejnom záujme,
bezodplatne previesť pozemky zmluvou o bezodplatnom prevode vlastníctva podľa § 34 ods. 9 a 13 zákona č. 330/1991 Z.z. na verejnoprospešné stavby len do vlastníctva obce,
pozemky s výmerou zodpovedajúcou podielom spoločnej nehnuteľnosti vo vlastníctve štátu podľa § 11 ods.1 z.č. 97/2013 Z.z. v platnom znení ( o pozemkových spoločenstvách)
zameniť pozemky zámennou zmluvou podľa § 16 až 19 zákona č. 180/1995 Z.z. a § 4 nariadenia vlády,
zriadiť vecné bremeno k pozemkom vo vlastníctve Slovenskej republiky v správe fondu a takisto k pozemkom vo vlastníctve nezistených vlastníkov v nakladaní fondu podľa § 19 ods. 3 a 4 z.č. 180/1995 Z.z. uzatvorením zmluvy podľa § 151n Občianskevho zákonníka (v prípadoch uloženia inžinierskych sietí, práva prechodu a prejazdu a iné),
previesť pozemky a stavby kúpnou zmluvou podľa zákona č. 92/1991 Zb. na účely odpredaja prebytočného a nepotrebného majetku, resp. kúpnou zmluvou podľa zákona č. 278/1993 Z.z. na účely odpredaja prebytočného a nepotrebného majetku.
Workshop EZAT: Inovačné trendy v agrorezorte od roku 2017, december 2014